CELEX: C2007/235/47
Language: el
Date: 2007-10-06 00:00:00
Title: Υπόθεση T-314/07: Προσφυγή της 22ας Αυγούστου 2007 — Simsalagrimm Filmproduktion κατά Επιτροπής και EACEA

6.10.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 235/25
            
         Προσφυγή της 22ας Αυγούστου 2007 — Simsalagrimm Filmproduktion κατά Επιτροπής και EACEA
   (Υπόθεση T-314/07)
   (2007/C 235/47)
   Γλώσσα διαδικασίας: η γερμανική
   Διάδικοι
   
      Προσφεύγουσα: Simsalagrimm Filmproduktion GmbH (Μόναχο, Γερμανία) (εκπρόσωποι: D. Reich και D. Sharma, δικηγόροι)
   
      Καθών: Επιτροπή των Ευρωπαϊκών Κοινοτήτων και Εκτελεστικός οργανισμός εκπαίδευσης, οπτικοακουστικών θεμάτων και πολιτισμού (EACEA)
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση-χρεωστικό σημείωμα αριθ. 3240905584, της 20ής Ιουνίου 2007,
            
         
               —
            
            
               να καταδικάσει τους καθών στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα και η Επιτροπή υπέγραψαν το 1998 σύμβαση για την επιδότηση μιας σειράς κινούμενων σχεδίων που θα παράγονταν με ηλεκτρονικό υπολογιστή, στο πλαίσιο του προγράμματος MEDIA II — Ανάπτυξη και διανομή (1). Με έγγραφο της 20ής Ιουνίου 2007 ο EACEA απαίτησε από την προσφεύγουσα την απόδοση ολόκληρου του ποσού που της είχε χορηγηθεί στο πλαίσιο της εν λόγω σύμβασης. Την απόφαση αυτή προσβάλλει η προσφεύγουσα με την παρούσα προσφυγή.
   Η προσφεύγουσα ισχυρίζεται κατά πρώτον ότι ο EACEA δεν είχε τυπικά αρμοδιότητα για την έκδοση της προσβαλλόμενης απόφασης, διότι η Επιτροπή εξακολουθεί να έχει αυτή την αρμοδιότητα.
   Εκτός αυτού, η προσβαλλόμενη απόφαση είναι, κατά την προσφεύγουσα, παράνομη λόγω παραβίασης της κατά το άρθρο 256 ΕΚ υποχρέωσης αιτιολόγησης των πράξεων άσκησης δημόσιας εξουσίας.
   Επιπλέον, έχουν προσβληθεί τα δικαιώματα άμυνας της προσφεύγουσας, 'λόγω της απόρριψης της αίτησής της να λάβει γνώση των εγγράφων του φακέλου της υπόθεσης, οπότε η προσφεύγουσα δεν είχε τη δυνατότητα να διαπιστώσει σε ποια πραγματικά στοιχεία στηριζόταν η αξίωση πληρωμής του EACEA.
   Η προσφεύγουσα ισχυρίζεται επίσης ότι δεν έγινε νομότυπη καταγγελία της σύμβασης επιδότησης και ότι δεν συνέτρεχαν καν οι προϋποθέσεις για τέτοια καταγγελία. Συναφώς υποστηρίζει, μεταξύ άλλων, ότι η καταγγελία της σύμβασης αυτής και η αναζήτηση της καταβληθείσας επιδότησης συνιστούν παραβίαση της αρχής της προστασίας της δικαιολογημένης εμπιστοσύνης.
   
      (1)  Απόφαση 95/563/ΕΚ του Συμβουλίου, της 10ης Ιουλίου 1995, σχετικά με την εφαρμογή ενός προγράμματος ενθάρρυνσης της ανάπτυξης και διανομής των ευρωπαϊκών οπτικοακουστικών έργων (Media II — Ανάπτυξη και διανομή) (1996-2000) (ΕΕ L 321, σ. 25).